钦定古今图书集成/理学汇编/文学典/第059卷 > 薛逢
## 钦定古今图书集成/理学汇编/文学典/第059卷 > 薛逢

按《唐书文艺传》：“薛逢，字陶臣，蒲州河东人。会昌初，擢
进士第。崔铉镇河中，表在幕府。铉复宰相，引为万年
尉，直弘文馆，历侍御史、尚书郎。持论鲠切，以谋略高
自标显。初与彭城刘瑑交，瑑文辞出逢数人下，常易
之，瑑稍亲近，逢不得意，遂相忿恨。会瑑当国，有荐逢
知制诰者，瑑猥言‘先朝以两省官、给事舍人先治州’”
县乃得除。逢未试州，执不可，乃出为巴州刺史，而杨
收、王铎同牒署第。收辅政，逢有诗，微辞讥讪，收衔之，
复斥蓬、绵二州刺史。收罢，以太常少卿召还，历给事
中。铎为宰相，逢又以诗訾铎，铎怒，中外亦鄙逢褊傲，
故不见齿。迁秘书监，卒。子廷珪，进士及第。大顺初，以
司勋员外郎知制诰，迁中书舍人。从昭宗次华州，引
拜左散骑常侍，称疾免，客成都。光化中，复为舍人，累
尚书左丞。朱全忠兼四镇，廷珪以官告使至汴，客将
先见，讽其拜，廷珪徉不晓，曰：“吾何德，敢受令公拜乎？”
及见，卒不肯加礼。

《按摭言》：薛逢晚年厄于宦途，常策羸赴朝，值新进士
缀行而行，团司所由辈见逢，斥令回避，遣一介曰：“报
道莫乞相，阿婆三五年少时，也曾东涂西抹来。”